section_heading: Trenerska karijera
paragraph_text: Na Olimpijskim igrama 1952. godine bio je član stručnog stožera jugoslavenske reprezentacije, koja je osvojila srebrenu medalju. Nedugo nakon toga seli u Indoneziju, gdje je bio izbornik indonezijske nogometne reprezentacije u njezinom najuspješnijem razdoblju. On je jedini izbornik koji je indonezijsku reprezentaciju odveo na Olimpijske igre. Bilo je to u Melbourneu 1956. godine gdje indonezijska reprezentacija bilježi i svoj najveći uspjeh, kada su u četvrtfinalu odigrali neriješeno 0:0 s reprezentacijom SSSR-a koja je u ponovljenom susretu ipak slavila 4:0 i na kraju osvojila zlatnu olimpijsku medalju predvođena nogometnim velikanom Lavom Jašinom. U sklopu europske pripremne turneje za ove Olimpijske igre Pogačnik je odigrao s indonezijsku reprezentacijom i utakmicu protiv Hrvatske u Zagrebu. Bila je to jedina međunarodna utakmica koju je hrvatska reprezentacija odigrala u vrijeme dok je bila sastavni dio Jugoslavije.